b'\n_START_ARTICLE_\nPokovka\n_START_PARAGRAPH_\nPokovka ali koruza pokovka (angle\xc5\xa1ko popcorn) je vrsta koruze, katere zrna ob segrevanju v vro\xc4\x8dem olju ali suhi toploti po\xc4\x8dijo in se napihnejo. Kot taka so v zahodnem svetu priljubljen prigrizek in jih imenujemo tudi kokice. Da bi dobili izbolj\xc5\xa1an pridelek pokovke, vzgajajo posebne varietete koruze, sorta Zea mays subsp. mays.\n_START_SECTION_\nPokanje\n_START_PARAGRAPH_\nKoruzna zrna so obdana s \xc4\x8dvrsto ovojnico, notranjost pa predstavlja \xc5\xa1krob z vezano vodo. \xc4\x8ce zrna segrejemo nad 250\xc2\xa0\xc2\xb0C, voda v notranjosti preide iz teko\xc4\x8dega v plinasto stanje. Tlak v zrnu se zelo pove\xc4\x8da, saj para zavzema veliko ve\xc4\x8djo prostornino kot teko\xc4\x8da voda. \xc4\x8ceprav ima voda vreli\xc5\xa1\xc4\x8de pri 100\xc2\xa0\xc2\xb0C, se zaradi visokega tlaka v zrnu uplini \xc5\xa1ele pri okoli 250\xc2\xa0\xc2\xb0C. Tedaj zaradi hipnega porasta tlaka ovojnica zrna po\xc4\x8di in zaradi nadtlaka in visoke temperature zmeh\xc4\x8dan \xc5\xa1krob se za\xc4\x8dne hitro raztezati. Trenutkoma se ohladi in strdi v penasti obliki, zna\xc4\x8dilni za pokovko.\n_START_SECTION_\nPokovka in zdravje\n_START_PARAGRAPH_\nPokovka vsebuje veliko vlaknin in malo kalorij. Vsebuje vitamina B1 in B2 ter kalij. Ne vsebuje natrija in sladkorja. Sama koruza ne vsebuje ma\xc5\xa1\xc4\x8dob, vendar pa se pokovka pripravlja s segrevanjem na olju in se na koncu priprave posoli. Z zdravstvenega vidika je priporo\xc4\x8dljiva uporaba majhnih koli\xc4\x8din ma\xc5\xa1\xc4\x8dob in soli.\n_START_SECTION_\nIzvor\n_START_PARAGRAPH_\nPokovka izvira iz Amerike, vendar ni znano, kdaj so jo prvi\xc4\x8d za\xc4\x8deli pripravljati. Ameri\xc5\xa1ki staroselec Quadequine je 22. februarja 1630. leta predstavil pokovko angle\xc5\xa1kim kolonialistom. Znano je, da so pokovko ameri\xc5\xa1ki staroselci uporabljali \xc5\xbee pred prihodom Kri\xc5\xa1tofa Kolumba. Leta 1948 so v votlinah blizu Nove Mehike odkrili 5600 let staro klasje pokovke.'